“ศบค.” เผยผู้ป่วยโควิดเสียชีวิต 3 ราย ติดเชื้อเพิ่มอีก 1,390 ดันยอดสะสมพุ่ง 43,742 คน
“ศบค.” เผยผู้ป่วยโควิดเสียชีวิต 3 ราย ติดเชื้อเพิ่มอีก 1,390 ดันยอดสะสมพุ่ง 43,742 คน
“ศบค.” เผยผู้ป่วยโควิดเสียชีวิต 3 ราย ติดเชื้อเพิ่มอีก 1,390 ดันยอดสะสมพุ่ง 43,742 คน
19 เม.ย. 2564

แพทย์หญิงอภิสมัย ศรีรังสรรค์ผู้ช่วยโฆษกศูนย์บริหารสถานการณ์โควิด-19 หรือ ศบค. รายงานสถานการณ์การแพร่ระบาดของไวรัสโควิด-19 ในประเทศ ประจำวันที่ 19 เม.ย.64 ระบุ พบผู้ติดเชื้อรายใหม่ 1,390 ราย ประกอบด้วย ผู้ติดเชื้อในประเทศจากระบบเฝ้าระวังและระบบบริการ 1,058 ราย และจากการค้นหาผู้ติดเชื้อเชิงรุกในชุมชน 326 ราย และผู้ที่เดินทางมาจากต่างประเทศ เข้าสถานกักกันที่รัฐจัดให้ (State Quarantine) อีก 6 ราย
ทั้งนี้ ทำให้จำนวนผู้ป่วยยืนยันสะสมในประเทศล่าสุดมีจำนวนเพิ่มขึ้นอยู่ที่ 43,742 ราย แบ่งเป็นผู้ป่วยที่ติดเชื้อภายในประเทศ 40,502 ราย และผู้เดินทางมาจากต่างประเทศ 3,240 ราย โดยมีผู้ป่วยที่รักษาหายเพิ่ม 104 ราย รักษาหายแล้ว 28,787 ราย ยังรักษาอยู่ 14,851 ราย
ขณะที่มีผู้เสียชีวิตเพิ่ม 3 ราย ทำให้ยอดผู้เสียชีวิตสะสมเพิ่มขึ้นเป็น 104 ราย
สำหรับรายละเอียดผู้เสียชีวิตรายที่ 102 เป็นชายไทย อายุ 56 ปี อาชีพพนักงานเสิร์ฟในสถานบันเทิง กรุงเทพมหานคร (กทม.) มีโรคประจำตัว คือ โรคความดันโลหิตสูง เส้นเลือดในสมองตีบ ขณะป่วยอยู่ที่ จ.บุรีรัมย์
วันที่ 13 เม.ย.64 มีอาการไอ นอนพักรักษาที่บ้าน
วันที่ 17 เม.ย.64 เวลา 16.30 น. ผู้ป่วยมีอาการเหนื่อยหอบมากขึ้น จึงเข้าพบแพทย์ที่คลินิก ต่อมาเวลา 20.30 น. เริ่มหายใจติดขัด ครอบครัวจึงติดต่อรถพยาบาลมารับเข้ารักษาที่ รพ. ในเวลา 22.00 น. ต่อมามีอาการแย่ลง หัวใจหยุดเต้น เจ้าหน้าที่ทำการฟื้นคืนชีพ แต่ไม่ดีขึ้นและผลยืนยันติดเชื้อโควิด-19 กระทั่งเมื่อวันที่ 18 เม.ย. เสียชีวิตในเวลา 00.31 น.
ผู้เสียชีวิตรายที่ 103 เป็นหญิงไทย อายุ 84 ปี มีโรคประจำตัว โรคเบาหวาน ความดันโลหิตสูง หลอดเลือดหัวใจตีบ ไตวายเรื้อรังระยะสุดท้าย ที่อยู่ขณะป่วย กรุงเทพมหานคร มีประวัติสัมผัสผู้ป่วยยืนยันรายก่อนหน้า คือหลานชายซึ่งทำงานในสถานบันเทิงแห่งหนึ่งย่านรัชดา กรุงเทพฯ
วันที่ 8 เม.ย.64 มีอาการไข้ ไอ เหนื่อยหอย x-ray พบปอดอักเสบรุนแรง แพพทย์พิจารณาใส่ท่อช่วยหายใจ
วันที่ 16 เม.ย.64 ความดันโลหิตตก และเสียชีวิตในเวลาต่อมา
ผู้เสียชีวิตรายที่ 104 เป็นหญิงไทย อายุ 61 ปี อาชีพค้าขาย มีโรคประจำตัว โรคเบาหวาน ความดันโลหิตสูง และไทรอยด์ ที่อยู่ขณะป่วย ประจวบคีรีขันธ์
วันที่ 6 เม.ย.64 ร่วมรับประทานอาหารกับผู้ป่วยยืนยันรายก่อนหน้าที่สถานบันเทิงในหัวหิน
วันที่ 8 เม.ย.64 เข้ารับการตรวจหาเชื้อโควิด-19 เนื่องจากได้รับแจ้งว่าเพื่อนพบเชื้อ
วันที่ 10 เม.ย.64 ผลยืนยันพบเชื้อโควิด-19
วันที่ 11 เม.ย.64 เข้ารับการรักษาในรพ.
วันที่ 18 เม.ย.64 มีภาวะติดเชื้อในกระแสเลือด กล้ามเนื้อหัวใจอักเสบ และเสียชีวิตในเวลาต่อมา
